**Η ζωή στις (μετα) πανδημικές κοινωνίες ως κοινωνική, πολιτική και ηθική πρόκληση. Οδεύουμε προς μια αλλαγή παραδείγματος;**

**ΤΣΙΡΩΝΗΣ, ΧΡΗΣΤΟΣ Ν.**

*Αριστοτέλειο Πανεπιστήμιο Θεσσαλονίκης
 Τμήμα Θεολογίας,* [*tsironis@theo.auth.gr*](tsironis%40theo.auth.gr)

**ΠΕΡΙΛΗΨΗ**

Η πανδημία COVID-19 αποτελεί μια από τις μεγαλύτερες προκλήσεις για τις σύγχρονες κοινωνίες. Στην αυγή της νέας χιλιετίας προκαλεί ποικιλότροπους μετασχηματισμούς στο κοινωνικό, οικονομικό, πολιτικό, πολιτιστικό πεδίο και αναδεικνύει καίριες ηθικές προκλήσεις. Οι κοινωνίες μας είναι πλέον μετα-πανδημικές όχι γιατί έχουμε ξεπεράσει την πανδημία, αλλά γιατί οι κοινωνικές αλλαγές μετά τον Φεβρουάριο του 2020 (αρχή της ραγδαίας εξάπλωσης της επιδημίας που παρατηρήθηκε στα τέλη Δεκεμβρίου του 2019 στην πόλη Wuhan, Κίνα) θα προσδιορίζουν στο εξής την πορεία του νεωτερικού πολιτισμικού παραδείγματος. Τόσο οι απαντήσεις όσο και οι ερωτήσεις που τίθενται σε σχέση με την πανδημία συνθέτουν σημεία έντασης, διαλόγου, και διαμφισβήτησης διασαλεύοντας την εμπιστοσύνη στα θεμέλια της κοινωνικο-πολιτικής συγκρότησης, της λειτουργίας των θεσμών αλλά και των διαπροσωπικών σχέσεων.

Η παρούσα ανάλυση εστιάζει στις κοινωνικο-ηθικές και αξιακές παραμέτρους της πανδημικής συνθήκης και εξετάζει τις επιπτώσεις της στις δομές του σύγχρονου πολιτισμού, στην ανθρώπινη εμπειρία και στην εκδίπλωση του νεωτερικού παραδείγματος.